# Ressurs troshistorie! Hvordan dette kan gjøres i bibelgruppa eller foreningen din.

Kvinne 2020

Å dele trosfortellingen sin, er å systematisk gå gjennom hvordan troen har fulgt en gjennom livet, hvem som har påvirket den, hvordan Gud har blitt formidlet etc. Du får fortelle, uten at det skal evalueres eller diskuteres.

Om dere ønsker å gjøre dette i bibelgruppa eller samtalegruppa, så er dette en god oppskrift å følge:

Bli enige.

Det er viktig når man skal inn i et sånt arbeid at man er enige om at dette vil alle være med på. Jeg har foreslått 6 emner dere skal gjennom, så da vil det ta seks kvelder. Kun ett tema pr samling.

Forberedelse:

Hver enkelt forbereder seg, helst skriftlig, og bestemmer seg for hva du vil fortelle. Grunnen til at vi oppmuntrer til å skriftliggjøre det, er at det hjelper å få tankene i gang, og det er lettere å fortelle når du møter gruppa. Du skal ikke dele ut det du har skrevet, til de andre.

Gjennomføring:

Bestem hvem som skal begynne, og hvem som passer tiden. Den som forteller får 10 minutter til å fortelle. De andre skal bare lytte. Ikke stille spm, ikke kommentere. Men lytte aktivt og anerkjennende.

Når den som forteller er ferdig, eller tiden er ute, så er det tid for en enkel tilbakemeldingsrunde. VIKTIG: Denne runden er ikke en evaluering av den andres historie. Det er en tilbakemelding på hva du som lyttet opplevde når den andre fortalte. Om det var noe som rørte deg, kan du gjerne si det. Eller si noe om hva du sitter igjen med. Helt kort.

Før nestemann skal fortelle går det for eksempel an å reise seg i 10 sekunder for å markere et skifte.

Slik fortsetter runden til alle har fått fortalt.

Tema:

* **Trosformidling i oppveksten**: Fortell om hvordan Gud ble formidlet i oppveksten din, i hjem/skole/kirke/bedehus, gjennom personer, sanger, fortellinger, bønner etc. Gjerne frem til voksen alder. Hva er du glad for at du fikk formidlet, og hva har du et mer kritisk forhold til?
* **Om bønn**: Hva er bønn for deg? Hvem lærte deg å be, - og hvordan? Hvordan har din bønnehistorie vært? Svar, krav, glede, hvile, trøst, skuffelse etc. Fortell også hva bønn er for deg i dag, og hva den representerer i livet ditt.
* **Personer:** Fortell om hvordan betydningsfulle personer har preget ditt gudsbilde på godt og vondt. Barndom, ungdom og voksent liv.
* **Når Gud skuffer:** Fortell om en eller flere livshendelser som har forstyrret og/eller utfordret din tro. Hvordan har disse erfaringene hatt betydning for din videre trosutvikling, på godt og vondt?
* **Jesus:** Hvordan har du forholdt deg til Jesus opp igjennom? Hvilke av Jesu ulike «navn» har hatt betydning for deg i ulike faser? (Hyrde, Konge, Bror, Døren, Livets vann for eksempel).
* **Kall og ledelse, og Gud i hverdagen:** Hvordan har ordene kall, ledelse, lydighet, den Hellige Ånds veiledning, etterfølgelse – vært til stede i din troshistorie?